title: Vykonávacie nariadenie Komisie (EÚ) 2019/1856 z 31. októbra 2019, ktorým sa schvaľuje zmena špecifikácie chráneného označenia pôvodu alebo chráneného zemepisného označenia [Izsáki Arany Sárfehér (CHOP)]

text:
                  7.11.2019

                  SK

                  Úradný vestník Európskej únie

                  L 286/1

         VYKONÁVACIE NARIADENIE KOMISIE (EÚ) 2019/1856
         z 31. októbra 2019,
         ktorým sa schvaľuje zmena špecifikácie chráneného označenia pôvodu alebo chráneného zemepisného označenia [„Izsáki Arany Sárfehér“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia preskúmala žiadosť o schválenie zmeny špecifikácie chráneného označenia pôvodu „Izsáki Arany Sárfehér“, ktorú predložilo Maďarsko v súlade s článkom 105 nariadenia (EÚ) č. 1308/2013.

                     (2)

                     V zmysle článku 97 ods. 3 nariadenia (EÚ) č. 1308/2013 (2) Komisia túto žiadosť o schválenie zmeny špecifikácie uverejnila v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmena špecifikácie by sa preto v súlade s článkom 99 nariadenia (EÚ) č. 1308/2013 mala schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Izsáki Arany Sárfehér“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. októbra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 251, 26.7.2019, s. 7.


title: Vykonávacie nariadenie Komisie (EÚ) 2019/1859 zo 6. novembra 2019, ktorým sa stanovujú pravidlá uplatňovania článku 10 nariadenia Európskeho parlamentu a Rady (EÚ) 2019/1242, pokiaľ ide o zber určitých údajov (Text s významom pre EHP)

text:
                  7.11.2019

                  SK

                  Úradný vestník Európskej únie

                  L 286/10

         VYKONÁVACIE NARIADENIE KOMISIE (EÚ) 2019/1859
         zo 6. novembra 2019,
         ktorým sa stanovujú pravidlá uplatňovania článku 10 nariadenia Európskeho parlamentu a Rady (EÚ) 2019/1242, pokiaľ ide o zber určitých údajov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1242 z 20. júna 2019, ktorým sa stanovujú emisné normy CO2 pre nové ťažké úžitkové vozidlá a menia nariadenia Európskeho parlamentu a Rady (ES) č. 595/2009 a (EÚ) 2018/956 a smernica Rady 96/53/ES (1), a najmä na jeho článok 10,
         keďže:

                     (1)

                     S cieľom vytvoriť metodiku na vyhodnotenie uplatňovania podmienok, za ktorých sa stanovujú referenčné emisie CO2 (ďalej len „metodika“), je vhodné, aby mala Komisia prístup k určitým údajom, ktoré majú výrobcovia k dispozícii pri používaní simulačného nástroja uvedeného v článku 5 ods. 1 písm. a) nariadenia Komisie (EÚ) 2017/2400 (2), najmä pokiaľ ide o súbor „sum exec data file“.

                     (2)

                     Súbor „sum exec data file“ by Komisii umožnil posúdiť kvantitatívne vplyvy na emisie CO2 z vozidiel vyplývajúce z uplatňovania danej metodiky. Súbory „sum exec data files“ sú najmä potrebné na to, aby sa určili výsledné úpravy regulačne stanovených emisií CO2 vyplývajúce z úprav údajov o komponentoch vozidla, ktoré slúžia ako vstupné údaje pre simulačný nástroj. Súbory „sum exec data files“ sú preto potrebné jednak na posúdenie potenciálnej potreby opráv, ako aj (ak je oprava potrebná) na opravu emisií CO2 z vozidiel na základe upravených vstupných údajov o komponentoch, ktoré boli zadané do simulačného nástroja.

                     (3)

                     Je preto vhodné, aby výrobcovia sledovali súbory „sum exec data files“ týkajúce sa vozidiel podrobených simulácii počas vykazovaného obdobia 2019 a 2020 a oznamovali ich Komisii. Keďže vykazovanie takýchto informácií o vozidlách vyrobených pred 1. októbrom 2019 si môže od výrobcov vyžadovať väčšie úsilie, mal by sa stanoviť neskorší dátum nahlasovania uvedených informácií, t. j. 30. september 2021.

                     (4)

                     Je dôležité zabezpečiť, aby sledované a nahlasované údaje boli hodnoverné a spoľahlivé. Komisia by preto mala mať prostriedky na overenie správnosti konečných údajov a v prípade potreby aj možnosť prijať opatrenia, ktorými sa zabezpečí ich správnosť.

                     (5)

                     Komisia by mala využívať archív obchodných údajov, ktorý spravuje Európska environmentálna agentúra, aby výrobcom uľahčila zber daných údajov; výrobcovia by tieto údaje mali zasielať spolu s údajmi nahlasovanými podľa nariadenia Európskeho parlamentu a Rady (EÚ) 2018/956 (3).

                     (6)

                     S cieľom zabezpečiť hodnovernosť a reprezentatívnosť referenčných emisií CO2 ako základu na určenie cieľových hodnôt emisií CO2 pre celý vozový park Únie by toto nariadenie malo nadobudnúť účinnosť čo najskôr po jeho uverejnení.

                     (7)

                     Opatrenia stanovené v tomto nariadení sú v súlade so stanoviskom Výboru pre zmenu klímy,

               PRIJALA TOTO NARIADENIE:

            Článok 1
            Sledovanie a nahlasovanie výrobcami

               1.   Pri nových ťažkých úžitkových vozidlách s dátumom simulácie pred 1. júlom 2021 musia výrobcovia v súlade s týmto nariadením sledovať a nahlásiť Komisii súbor vo formáte CSV („comma separated values“); tento súbor s príponou.vsum musí mať rovnaký názov ako príslušný pracovný súbor a musí obsahovať súhrnné výsledky za každý simulovaný profil využitia a stav užitočného zaťaženia generovaný simulačným nástrojom uvedeným v článku 5 ods. 1 písm. a) nariadenia (EÚ) 2017/2400, a to v jeho grafickom používateľskom rozhraní (GUI) (súbor „sum exec data file“).

               2.   Výrobcovia sledujú súbor „sum exec data file“ za každé nové ťažké úžitkové vozidlo;

                           a)

                           ktorého dátum simulácie spadá do obdobia od utorok, 1. októbra 2019 do utorok, 30. júna 2020, a nahlasujú tieto údaje najneskôr do streda, 30. septembra 2020;

                           b)

                           ktorého dátum simulácie spadá do obdobia od 1. januára 2019 do 30. septembra 2019, a nahlasujú tieto údaje najneskôr do 30. septembra 2021;

                           c)

                           ktorého dátum simulácie spadá do obdobia od 1. júla 2020 do 30. júna 2021, a nahlasujú tieto údaje najneskôr do 30. septembra 2021.

               3.   Súbory „sum exec data files“ odosiela kontaktné miesto výrobcu prostredníctvom elektronického prenosu údajov do archívu obchodných údajov, ktorý spravuje Európska environmentálna agentúra (ďalej len „agentúra“). Kontaktné miesto oznámi Komisii a agentúre odoslanie údajov e-mailom na adresy uvedené v odseku 5 tohto článku.

               4.   Kontaktným miestom zodpovedným za nahratie údajov jednotlivých výrobcov je kontaktné miesto, ktoré určil daný výrobca podľa nariadenia (EÚ) 2018/956, pokiaľ výrobca do 1. septembra 2020 neoznámi Komisii inak.

               5.   Oznámenia sa zasielajú na tieto adresy: EC-CO2-HDV-IMPLEMENTATION@ec.europa.eu a „HDV-monitoring@eea.europa.eu“.

            Článok 2
            Overenie

               1.   Výrobcovia zodpovedajú za správnosť a kvalitu údajov, ktoré nahlasujú podľa článku 1 ods. 2 Komisiu bezodkladne informujú o všetkých zistených chybách v nahlásených údajoch.

               2.   Komisia môže overiť kvalitu údajov nahlásených podľa článku 1 ods. 2

               3.   Ak je Komisia informovaná o chybách v údajoch alebo na základe vlastného overenia odhalí nezrovnalosti v údajoch, v prípade potreby prijme opatrenia potrebné na ich opravu po konzultácii s výrobcom.

            Článok 3
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 198, 25.7.2019, s. 202.

            (2)  Nariadenie Komisie (EÚ) 2017/2400 z 12. decembra 2017, ktorým sa vykonáva nariadenie Európskeho parlamentu a Rady (ES) č. 595/2009, pokiaľ ide o určovanie emisií CO2 a spotreby paliva ťažkých úžitkových vozidiel a ktorým sa mení smernica Európskeho parlamentu a Rady 2007/46/ES a nariadenie Komisie (EÚ) č. 582/2011 (Ú. v. EÚ L 349, 29.12.2017, s. 1).

            (3)  Nariadenie Európskeho parlamentu a Rady (EÚ) 2018/956 z 28. júna 2018 o monitorovaní a nahlasovaní emisií CO2 a spotreby paliva nových ťažkých úžitkových vozidiel (Ú. v. EÚ L 173, 9.7.2018, s. 1).


title: Vykonávacie Nariadenie Komisie (EÚ) 2019/1860 zo 6. novembra 2019, ktorým sa mení vykonávacie nariadenie Komisie (EÚ) č. 1313/2014, ktorým sa na základe preskúmania pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz určitých upravených alebo konzervovaných citrusových plodov (najmä mandarínok atď.) s pôvodom v Čínskej ľudovej republike

text:
                  7.11.2019

                  SK

                  Úradný vestník Európskej únie

                  L 286/13

         VYKONÁVACIE NARIADENIE KOMISIE (EÚ) 2019/1860
         zo 6. novembra 2019,
         ktorým sa mení vykonávacie nariadenie Komisie (EÚ) č. 1313/2014, ktorým sa na základe preskúmania pred uplynutím platnosti podľa článku 11 ods. 2 nariadenia Rady (ES) č. 1225/2009 ukladá konečné antidumpingové clo na dovoz určitých upravených alebo konzervovaných citrusových plodov (najmä mandarínok atď.) s pôvodom v Čínskej ľudovej republike
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 11,
         keďže:

                     (1)

                     Komisiu 29. augusta 2018 kontaktovala spoločnosť Zhejiang Xinshiji Foods Co., Ltd. so žiadosťou o zmenu názvu.

                     (2)

                     Spoločnosť Zhejiang Xinshiji Foods Co., Ltd uviedla, že zmenila svoj názov na Zhejiang Juzhou Foods Co., Ltd.

                     (3)

                     Komisia preskúmala poskytnuté informácie a dospela k záveru, že zmena názvu nijako neovplyvňuje zistenia uvedené vo vykonávacom nariadení Komisie (EÚ) č. 1313/2014 (2).

                     (4)

                     Zhejiang Xinshiji Foods Co., Ltd. navyše oznámila Komisii, že už nie je prepojená so spoločnosťou Hubei Xinshiji Foods Co., Ltd.

                     (5)

                     Počas pôvodného prešetrovania Komisia zistila vážený priemer dumpingového rozpätia vyjadrený ako percento ceny CIF na hranici Spoločenstva, clo nezaplatené, pre spoločnosť Zhejiang Xinshiji Foods Co., Ltd a jej prepojeného výrobcu Hubei Xinshiji Foods Co vo výške 136,3 % (3). Spoločnosti Zhejiang Xinshiji Foods Co., Ltd a jej prepojenému výrobcovi Hubei Xinshiji Foods Co., Ltd boli uložené antidumpingové opatrenia na úrovni 490,7 EUR/tonu na výrobky patriace pod kód TARIC A888.

                     (6)

                     Komisia po preskúmaní predložených dôkazov uznala, že existujú dostatočné dôkazy o tom, že Zhejiang Xinshiji Foods Co., Ltd. a Hubei Xinshiji Foods Co. sa už na účely antidumpingového práva EÚ nemajú považovať za prepojené spoločnosti.

                     (7)

                     S cieľom zabezpečiť účinný výber zavedených antidumpingových ciel Komisia usúdila, že je potrebné zodpovedajúcim spôsobom zmeniť vykonávacie nariadenie (EÚ) č. 1313/2014 tak, aby sa zohľadnili individuálne dumpingové rozpätia týchto dvoch výrobcov. Po poskytnutí informácií dotknutým stranám neboli doručené žiadne pripomienky.

                     (8)

                     Opatrenia stanovené v tomto nariadení sú v súlade so stanoviskom výboru zriadeného podľa článku 15 ods. 1 nariadenia (EÚ) 2019/1036,

               PRIJALA TOTO NARIADENIE:

            Článok 1
            Článok 1 ods. 2 vykonávacieho nariadenia Komisie (EÚ) č. 1313/2014 sa nahrádza takto:

                  „2.   Výška konečného antidumpingového cla uplatniteľného na výrobky opísané v odseku 1 a vyrábané ďalej uvedenými spoločnosťami je takáto:

                              Spoločnosť

                              EUR za tonu čistej hmotnosti výrobku

                              Doplnkový kód TARIC

                              Yichang Rosen Foods Co., Ltd., Yichang, Zhejiang

                              531,2

                              A886

                              Zhejiang Taizhou Yiguan Food Co. Ltd, Huangyan, Zhejiang

                              361,4

                              A887

                              Zhejiang Juzhou Foods Co., Ltd, Sanmen, Zhejiang

                              499,9

                              C528

                              Hubei Xinshiji Foods Co., Ltd, Dangyang City, provincia Hubei

                              489,7

                              A888

                              Spolupracujúci vyvážajúci výrobcovia nezaradení do vzorky, ktorí sú uvedení v prílohe

                              499,6

                              A889

                              Všetky ostatné spoločnosti

                              531,2

                              A999“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. novembra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 176, 30.6.2016, s. 21.

            (2)  Ú. v. EÚ L 354, 11.12.2014, s. 17.

            (3)  Ú. v. EÚ L 350, 30.12.2008, s. 35, odôvodnenie 23 a Ú. v. EÚ L 178, 5.7.2008, s. 19, odôvodnenie 49.


title: Vykonávacie Nariadenie Komisie (EÚ) 2019/1916 z 15. novembra 2019, ktorým sa stanovujú podrobné ustanovenia týkajúce sa používania zadných aerodynamických zariadení podľa smernice Rady 96/53/ES

text:
                  18.11.2019

                  SK

                  Úradný vestník Európskej únie

                  L 297/3

         VYKONÁVACIE NARIADENIE KOMISIE (EÚ) 2019/1916
         z 15. novembra 2019,
         ktorým sa stanovujú podrobné ustanovenia týkajúce sa používania zadných aerodynamických zariadení podľa smernice Rady 96/53/ES
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (1), a najmä na jej článok 8b ods. 4,
         keďže:

                     (1)

                     Lepšie aerodynamické vlastnosti vozidiel môžu výrazne znížiť spotrebu paliva, a tým znížiť emisie CO2. Zásadné zlepšenia aerodynamických vlastností vozidiel však nie sú možné, pokiaľ to neumožňujú povolené rozmery cestných vozidiel vrátane aerodynamických zariadení. Smernica 96/53/ES bola preto zmenená s cieľom stanoviť výnimky z maximálnej povolenej dĺžky vozidiel vpredu a vzadu, platné za určitých podmienok.

                     (2)

                     Na zaistenie bezpečnosti zasúvateľných alebo sklápateľných zadných aerodynamických zariadení by sa mali spresniť situácie, v ktorých sa môžu takéto zariadenia požívať alebo v ktorých musia byť zatvorené, najmä vzhľadom na blízkosť ostatných účastníkov cestnej premávky, osobitné charakteristiky danej oblasti a maximálnu povolenú rýchlosť. Zároveň by sa mala zabezpečiť kompatibilita zasúvateľných alebo sklápateľných zadných aerodynamických zariadení s prevádzkou intermodálnej prepravy, a to najmä pri zapájaní a odpájaní intermodálnych prepravných jednotiek a s cieľom zabezpečiť odolnosť proti silám vetra pri preprave na takýchto jednotkách.

                     (3)

                     Takisto treba poznamenať, že vozidlá alebo jazdné súpravy s namontovanými zadnými aerodynamickými zariadeniami musia spĺňať požiadavky smernice 96/53/ES, a najmä tie, ktoré sa týkajú vymedzeného kruhu stanoveného v bode 1.5 prílohy I k uvedenej smernici.

                     (4)

                     Opatrenia stanovené v tomto nariadení sú v súlade so stanoviskom výboru uvedeného v článku 10i ods. 2 smernice 96/53/ES,

               PRIJALA TOTO NARIADENIE:

            Článok 1
            Predmet úpravy
            Týmto nariadením sa stanovujú podrobné ustanovenia týkajúce sa používania zadných aerodynamických zariadení namontovaných na vozidlách a jazdných súpravách v súlade so smernicou 96/53/ES.

            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:

                        a)

                        „zariadenia“ sú aerodynamické zariadenia namontované v zadnej časti vozidiel alebo jazdných súprav;

                        b)

                        „prevádzková poloha“ je poloha, v ktorej sú zariadenia vysunuté a znižujú aerodynamický odpor;

                        c)

                        „zatvorená poloha“ je poloha, v ktorej sú zariadenia sklopené alebo zasunuté a bezpečne zaistené.

            Článok 3
            Prevádzkové podmienky

               1.   Ak to príslušné orgány požadujú, členské štáty môžu v mestských alebo medzimestských oblastiach zakázať pohyb vozidiel alebo jazdných súprav vybavených zariadeniami v prevádzkovej polohe, a to vzhľadom na osobitné charakteristiky týchto oblastí, najmä tam, kde je maximálna povolená rýchlosť 50 km/h alebo menej a kde sa môžu nachádzať zraniteľní účastníci cestnej premávky.

               2.   V situáciách alebo oblastiach, ktoré si vyžadujú osobitnú pozornosť alebo obozretnosť, musia byť zariadenia v zatvorenej polohe. Takýto prípad môže nastať:

                           a)

                           pri manévrovaní, cúvaní alebo parkovaní vozidla;

                           b)

                           keď je vozidlo zaparkované;

                           c)

                           pri nakladaní alebo vykladaní tovaru.

               3.   Na používanie zariadení v rámci prevádzky intermodálnej prepravy sa vzťahujú tieto požiadavky:

                           a)

                           pri príprave na intermodálnu prepravu a počas nej musia byť zariadenia v zatvorenej polohe;

                           b)

                           zariadenia nesmú vyčnievať viac ako 25 mm na každej strane vozidla a celková šírka vozidla vrátane týchto zariadení nesmie presahovať 2 600 mm.

               4.   Chybné, nebezpečné alebo nesprávne fungujúce zariadenia sa musia nachádzať v zatvorenej polohe alebo sa podľa možnosti musia okamžite odstrániť.

               5.   Odchylne od odseku 2 a odseku 3 písm. a) zariadenia nemusia byť v zatvorenej polohe, ak v súlade s časťou B bodom 1.3.1.1.3, časťou C bodom 1.3.1.1.3 a časťou D bodom 1.4.1.1.3 prílohy I k nariadeniu (EÚ) č. 1230/2012 nemusia byť zasúvateľné alebo sklápateľné, ak sú splnené požiadavky na maximálne rozmery za všetkých podmienok.

            Článok 4
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.

            V Bruseli 15. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. ES L 235, 17.9.1996, s. 59.


title: Vykonávacie nariadenie Komisie (EÚ) 2019/1920 z 18. novembra 2019, ktorým sa názvu Ambt Delden (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013

text:
                  19.11.2019

                  SK

                  Úradný vestník Európskej únie

                  L 298/1

         VYKONÁVACIE NARIADENIE KOMISIE (EÚ) 2019/1920
         z 18. novembra 2019,
         ktorým sa názvu „Ambt Delden“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia v súlade s článkom 97 ods. 2 a 3 nariadenia (EÚ) č. 1308/2013 preskúmala žiadosť Holandska o zápis názvu „Ambt Delden“ ako chráneného označenia pôvodu (CHOP) do registra zaslanú 12. februára 2016 a uverejnila ju v Úradnom vestníku Európskej únie (2).

                     (2)

                     Talianske ministerstvo poľnohospodárstva predložilo 8. mája 2018 námietku v súlade s článkom 98 nariadenia (EÚ) č. 1308/2013 a článkom 14 nariadenia Komisie (ES) č. 607/2009 (3). Komisia uznala námietku za prípustnú v zmysle článku 15 nariadenia (ES) č. 607/2009.

                     (3)

                     Komisia listom z 5. júla 2018 postúpila uvedenú námietku holandským orgánom a vyzvala ich, aby v súlade s článkom 16 ods. 1 nariadenia (ES) č. 607/2009 predložili do dvoch mesiacov súvisiace pripomienky. Holandsko svoje pripomienky zaslalo 4. septembra 2018, t. j. v predpísanej lehote.

                     (4)

                     V súlade s článkom 16 ods. 1 nariadenia (ES) č. 607/2009 Komisia oznámila pripomienky holandských orgánov listom z 2. októbra 2018 adresovaným namietateľovi, talianskemu ministerstvu poľnohospodárstva, ktorému poskytla dva mesiace na predloženie ďalších prípadných pripomienok. Komisia od talianskeho ministerstva poľnohospodárstva nedostala žiadnu ďalšiu odpoveď.

                     (5)

                     V súlade s článkom 16 ods. 3 nariadenia (ES) č. 607/2009 by Komisia mala prijať rozhodnutie na základe dôkazov, ktoré má k dispozícii.

                     (6)

                     Namietateľ tvrdí, že určité odrody viniča používané na výrobu „Ambt Delden“, konkrétne „Souvignier Gris B“, „Pinotin N“, „Solaris B“, „Regent N“ a „Johanniter B“, sa získavajú z kríženia druhu Vitis vinifera s inými druhmi rodu Vitis. Namietateľ zastáva názor, že je to v jasnom rozpore s článkom 93 ods. 1 písm. a) bodom iv) nariadenia (EÚ) č. 1308/2013, v ktorom sa stanovuje, že vína s CHOP sa musia vyrábať z odrôd viniča patriacich k druhu Vitis vinifera. Takisto tvrdí, že všetky členské štáty, ako napríklad Taliansko, môžu klasifikovať svoje odrody viniča (tie, ktoré patria k druhu Vitis vinifera, ako aj krížené odrody) na základe presných vedeckých dôkazov a údajov a že v žiadnom prípade sa odroda získaná z medzidruhového kríženia nemôže považovať za patriacu k druhu Vitis vinifera.

                     (7)

                     Komisia posúdila tvrdenia, ktoré poskytol namietateľ a žiadateľ, a dospela k názoru, že názov „Ambt Delden“ by sa mal zapísať do registra ako chránené označenie pôvodu z dôvodov uvedených v ďalšej časti textu.

                     (8)

                     Pokiaľ ide o tvrdenie, že výrobok sa nezískava z odrôd viniča, ktoré patria k druhu Vitis vinifera, treba vziať do úvahy niekoľko faktorov. Po prvé, na úrovni EÚ neexistuje harmonizovaná klasifikácia odrôd viniča, ktoré patria k druhu Vitis vinifera. Okrem toho žiaden oficiálny príslušný orgán (ako napríklad Medzinárodná organizácia pre vinič a víno – OIV) nevydal žiaden referenčný zoznam či vedecký dokument, ktorý by v súčasnosti umožňoval jasnú kategorizáciu druhu Vitis vinifera alebo krížencov medzi druhom Vitis vinifera a inými druhmi rodu Vitis ani rozlišovanie medzi nimi. V tomto kontexte by sa otázka vedeckej definície mala v prvom rade riešiť predbežným vnútroštátnym postupom posúdenia, ktorý členské štáty vykonávajú v súlade s článkom 96 nariadenia (EÚ) č. 1308/2013. Holandsko sa v tejto súvislosti opiera o klasifikáciu zahrnutú v katalógu Vitis International Variety Catalogue (VIVC) (4), v rámci ktorého je všetkých päť predmetných odrôd viniča klasifikovaných ako odrody patriace k druhu Vitis vinifera. Po druhé, podľa článku 16 ods. 3 nariadenia (ES) č. 607/2009, ktorý sa týka preskúmania námietky, Komisia prijíma každé rozhodnutie o zamietnutí alebo zaregistrovaní označenia pôvodu na základe dôkazov, ktoré má k dispozícii. V tomto prípade namietateľ odkazuje na nemecký vnútroštátny register odrôd viniča, ktorý spravuje Bundessortenamt (Nemecký spolkový úrad pre odrody rastlín), a na informácie uvedené vo VIVC, kde sa uvádza, že všetkých päť odrôd používaných na výrobu vína „Ambt Delden“ bolo vytvorených s použitím určitého stupňa kríženia medzi rôznymi druhmi rodu Vitis. To však nebráni tomu, aby sa na webovom sídle VIVC týchto päť odrôd klasifikovalo ako Vitis vinifera. A nakoniec, Komisia musí pri prijímaní svojich rozhodnutí zohľadniť zásadu nediskriminácie. V tejto súvislosti Komisia poznamenáva, že predmetné odrody viniča sa v súčasnosti používajú pri výrobe vín s chráneným označením pôvodu vo viacerých členských štátoch.

                     (9)

                     Z uvedených dôvodov nemožno dospieť k záveru, že výrobok s názvom „Ambt Delden“ sa získava z odrôd viniča, ktoré nepatria k druhu Vitis vinifera. Námietky vznesené na tomto základe je preto nutné zamietnuť.

                     (10)

                     Na základe uvedených skutočností a v súlade s článkom 99 nariadenia (EÚ) č. 1308/2013 Komisia dospela k záveru, že názov „Ambt Delden“ by mal byť chránený a zapísaný do registra uvedeného v článku 104 daného nariadenia.

                     (11)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto sa udeľuje ochrana názvu „Ambt Delden“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. novembra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 100, 16.3.2018, s. 14.

            (3)  Ú. v. EÚ L 193, 24.7.2009, s. 60.

            (4)  Katalóg VIVC je databáza rôznych druhov a odrôd/kultivarov viniča, rod Vitis. Katalóg VIVC spravuje Inštitút pre šľachtenie viniča Geilweilerhof (Institut für Rebenzüchtung Geilweilerhof) so sídlom v Siebeldlingene v Nemecku a nachádzajú sa v ňom informácie z vinárskych zbierok z rôznych ústavov vinohradníctva na celom svete. K aprílu 2009 boli v databáze zhromaždené informácie zo 130 inštitúcií, ktoré sa nachádzajú v 45 krajinách, a obsahovala približne 18 000 záznamov.


title: Vykonávacie nariadenie Komisie (EÚ) 2019/1921 z 18. novembra 2019, ktorým sa opravuje dánske znenie vykonávacieho nariadenia (EÚ) č. 873/2011 o zatriedení určitého tovaru do kombinovanej nomenklatúry

text:
                  19.11.2019

                  SK

                  Úradný vestník Európskej únie

                  L 298/3

         VYKONÁVACIE NARIADENIE KOMISIE (EÚ) 2019/1921
         z 18. novembra 2019,
         ktorým sa opravuje dánske znenie vykonávacieho nariadenia (EÚ) č. 873/2011 o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
         keďže:

                     (1)

                     Dánske znenie vykonávacieho nariadenia Komisie (EÚ) č. 873/2011 (2) obsahuje chyby v tabuľke v prílohe, pokiaľ ide o kategóriu výrobkov, a tým mení rozsah pôsobnosti nariadenia.

                     (2)

                     Dánske znenie vykonávacieho nariadenia (EÚ) č. 873/2011 by sa preto malo zodpovedajúcim spôsobom opraviť. Ostatných jazykových znení sa táto oprava netýka.

                     (3)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1

               (netýka sa slovenského znenia)

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. novembra 2019

                  Za Komisiu

                  Predseda

               Jean-Claude JUNCKER

            (1)  Ú. v. ES L 256, 7.9.1987, s. 1.

            (2)  Vykonávacie nariadenie Komisie (EÚ) č. 873/2011 z 27. júla 2011 o zatriedení určitého tovaru do kombinovanej nomenklatúry (Ú. v. EÚ L 227, 2.9.2011, s. 5).